Oficialusis leidinys L 240 , 24/08/1992 p. 0019 - 0020



Tarybos reglamentas (EEB) Nr. 2411/92 1992 m. liepos 23 d. iš dalies pakeičiantis Reglamentą (EEB) Nr. 3976/87 dėl Sutarties 85 straipsnio 3 dalies taikymo tam tikrų grupių susitarimams ir suderintiems veiksmams oro transporto sektoriuje EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 87 straipsnį, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], atsižvelgdama į Ekonomikos ir socialinių reikalų komiteto nuomonę [3], kadangi pagal 1987 m. gruodžio 14 d. Tarybos reglamentą (EEB) Nr. 3975/87, nustatantį konkurencijos taisyklių taikymo oro transporto sektoriaus įmonėms tvarką [4], Komisija turi teisę konkurencijos taisykles įgyvendinti valstybės narės oro transporto sektoriuje; kadangi dėl to pageidautina, kad būtų numatyta galimybė priimti šiai transporto sričiai taikomas bendrąsias išimtis; kadangi Reglamentu (EEB) Nr. 3976/87 [5] Komisijai suteikiama teisė reglamentu paskelbti, kad 85 straipsnio 1 dalis netaikoma tam tikroms įmonių susitarimų, įmonių asociacijų sprendimų ir suderintų veiksmų grupėms; kadangi teisė priimti tokias bendrąsias išimtis buvo suteikta ribotam laikotarpiui, pasibaigiančiam 1992 m. gruodžio 31 d., per kurį oro transporto vežėjai galėtų prisiderinti prie labiau konkurencinės aplinkos, susidariusios dėl Bendrijoje tarptautiniam oro transportui taikomos reglamentuojančios sistemos pokyčių; kadangi bendrųjų išimčių taikymą po nurodytos datos pateisina Bendrijos priimtos oro transporto sektoriaus liberalizavimo priemonės; kadangi tokių bendrųjų išimčių atitinkamas apimtis ir sąlygas turėtų apibrėžti Komisija, glaudžiai bendradarbiaudama su valstybėmis narėmis ir atsižvelgdama į konkurencinės aplinkos pasikeitimus įsigaliojus Reglamentui (EEB) Nr. 3976/87, PRIĖMĖ ŠĮ REGLAMENTĄ: 1 straipsnis Reglamentas (EEB) Nr. 3976/87 iš dalies keičiamas taip: 1. 1 straipsnyje išbraukiamas žodis "tarptautiniam". 2. 2 straipsnio 2 dalis pakeičiama taip: "2. Komisija gali priimti tokius reglamentus dėl susitarimų, sprendimų ir suderintų veiksmų, kurių objektas yra bet kuris iš šių: - oro transporto įmonių tvarkaraščių bendras planavimas ir derinimas, - konsultacijos dėl keleivių ir bagažo bei krovinių vežimo reguliariuoju oro susisiekimu tarifų, - bendros operacijos naujuose, mažiau apkrautuose reguliariojo oro susisiekimo maršrutuose, - atskridimo ir išskridimo laiko paskirstymas oro uostuose ir oro uostų tvarkaraščių sudarymas; Komisija užtikrina, kad būtų laikomasi Tarybos priimto Elgesio kodekso, - bendras kompiuterinių rezervavimo sistemų, susijusių su oro transporto įmonių tvarkaraščių nustatymu, išankstiniu bilietų užsakymu ir bilietų išrašymu, pirkimas, parengimas ir naudojimas; Komisija užtikrina, kad būtų laikomasi Tarybos priimto Elgesio kodekso." 3. 3 straipsnis pakeičiamas taip: "3 straipsnis Kiekvienas pagal 2 straipsnį priimtas reglamentas galioja apibrėžtą laikotarpį. Jis gali būti panaikintas arba iš dalies pakeistas, jei pasikeičia kokie nors jo priėmimą sąlygoję veiksniai; tokiu atveju nustatomas laikotarpis, per kurį turi būti iš dalies pakeisti susitarimai ir suderinti veiksmai, kuriems buvo taikomas ankstesnis reglamentas, iki jis buvo iš dalies pakeistas ar panaikintas." 4. 8 straipsnis išbraukiamas. 2 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1992 m. liepos 23 d. Tarybos vardu Pirmininkas J. Cope [1] OL C 255, 1991 8 30, p. 10. [2] Nuomonė pateikta 1992 m. liepos 10 d. (dar nepaskelbta Oficialliajame leidinyje). [3] OL C 169, 1992 7 6, p. 13. [4] OL L 374, 1987 12 31, p.1, su paskutiniais pakeitimais, padarytais Reglamentu (EEB) Nr. 2410/92 (žr. OL L 240, 1992 8 24, p. 18). [5] OL L 374 1987 12 31, p. 9, su paskutiniais pakeitimais, padarytais Reglamentu (EEB) Nr. 2344/90 (OL L 217, 1990 8 11, p. 15). --------------------------------------------------